Dolinková, Zuzana, ministerka zdravotníctva SR (2024-02-01):
Vážená pani poslankyňa, ministerstvo zdravotníctva na pokyn ministra zdravotníctva, vtedajšieho ministra zdravotníctva, v máji 2023 začalo pracovať na dopytovom a kapacitnom modeli potrieb nemocničnej starostlivosti v Bratislavskom samosprávnom kraji. K tomuto sa vláda odborníkov zaviazala aj v rámci programového vyhlásenia vlády a toto plnenie minister zdravotníctva aj odpočtoval v odpočte programového vyhlásenia vlády na strane 29 v rámci implementácie, optimalizácie siete nemocníc s detailom na Bratislavský samosprávny kraj. Je nevyhnutné postaviť rozhodovanie o tak vážnej veci na kvalitnom argumentáriu. Nakoľko išlo o rozsiahlu a komplexnú problematiku a interné analytické kapacity ministerstva boli plne dedikované implementácii optimalizácie sietí nemocní a príprave rozpočtu, bolo ministrovi odporúčané pre zachovanie nezávislosti a vysokej miery expertízy osloviť medzinárodnú poradenskú spoločnosť. Oslovená bola aj spoločnosť BCG s ročnými tržbami celosvetovo na úrovni približne 12 miliárd dolárov, nakoľko práve táto medzinárodná konzultačná spoločnosť v minulosti obdobný model pre potreby stratifikácie nemocníc pripravovala ešte v roku 2016, čo zakladalo predpoklad pre krátky čas dodania a elimináciu potrieb zdĺhavej tvorby základov modelu s vysokým časovým a personálnym zaťažením analytického útvaru ministerstva zdravotníctva. Nezávislosť a expertíza renomovanej medzinárodnej spoločnosti navyše zabezpečí akceptáciu a nespochybniteľnosť výsledkov poskytovateľa. Obdobnú analýzu pre svoje interné potreby plánovania a ďalšieho rozvoja si v tom čase objednal aj iný subjekt, čo umožnilo významné finančné úspory pre vypracovanie takejto analýzy pre ministerstvo zdravotníctva. Takéto zmluvné vzťahy sú vecou súkromných spoločností. Ministerstvo zdravotníctva pritom dbalo o to, aby zmluvne aj procesne bola zabezpečená kvalita a nezávislosť výstupu, ktorý bol dodaný Ministerstvu zdravotníctva Slovenskej republiky. Problematika koncovej Univerzitnej nemocnice v Bratislave zodpovedajúca štandardom špičkovej medicíny 21. storočia je pre ministerstvo kľúčová. Slovensku, ako aj novej univerzitnej nemocnici je nevyhnutné poskytnúť realistickú víziu svetlej budúcnosti a tú je potrebné postaviť na objektívnych dátach a argumentoch. Tak ako je v programovom vyhlásení vlády, sa vláda zaviazala, že bude riadiť rezort odborne, transparentne a prísne nediskriminačne. Pacient bude stredobodom celého snaženia sa o zlepšenie zdravotníctva. Taktiež sa v programovom vyhlásení vlády píše, že bude vypracovaná národná zdravotnícka stratégia a zverejnený zoznam projektov, ktoré sa budú realizovať počas najbližších štyroch rokov. Nakoľko časový horizont niektorých opatrení presahuje volebné obdobie, bude sa hľadať široký, odborný a politický konsenzus, aby sa zabezpečila kontinuita projektov aj po roku 2027. Konkrétne aj k novej univerzitnej nemocnici v Bratislave medzi krátkodobé priority vlády patrí prijatie rozhodnutia o národnej univerzitnej nemocnici v Bratislave. V súvislosti so vzdelávaním novej generácie zdravotníkov je potrebné zabezpečiť moderné a inovatívne priestory nielen na liečbu pacientov, ale aj na vzdelávanie medikov, sestier a ďalších zdravotníckych pracovníkov. Po zohľadnení všetkých odborných pripomienok, auditu lôžkového fondu a personálnych zdrojov vykonáme potrebné kroky, aby vláda mohla v čo najkratšom čase rozhodnúť o finálnej podobe novej národnej univerzitnej nemocnici v Bratislave. Na naplnenie týchto cieľov stanovených v programovom vyhlásení vlády majú pomôcť viaceré analýzy vrátane analýzy BSG. Zároveň to ale, samozrejme, nie je jediný analytický podklad, na základe ktorého sa bude ministerstvo pri rozhodovaní o projekte novej národnej univerzitnej nemocnici v Bratislave rozhodovať. Ďakujem pekne.